Veb dizayn
Veb dizayn (inglizchadan web design) — vebsaytlar, veb-ilovalar uchun veb-foydalanuvchi interfeyslari loyihalanadigan dizayn turi. U nisbatan yosh kasb boʻlib, Oʻzbekistonda hali keng tarqalmagan. Internetda katta miqdordagi foydalanuvchi oqimiga erishish uchun boʻlgan raqobat veb-dizaynerlarga boʻlgan talabning ortishiga sabab boʻlmoqda. Veb-dizayn veb-saytlarni ishlab chiqarish va ularga xizmat koʻrsatishda koʻplab turli koʻnikmalar va fanlarni oʻz ichiga oladi. Veb-dizayn turli sohalarni oʻz ichiga oladi: foydalanuvchi interfeysi dizayni (UI dizayni); standartlashtirilgan kod va xususiy dasturiy taʼminotni oʻz ichiga olgan mualliflik; foydalanuvchi tajribasi dizayni (UX dizayni); va qidiruv tizimini optimallashtirish. Asosan, dizaynerlar veb-dizaynning koʻplab sohalarini biriktirgan jamoalarda ishlashadi. Yaʼni jamoada har bir soha odami ishlaydi, fikr almashadi. Insonlar uchun qulay va foydali vebsayt dizaynini yaratish uchun malakali veb-dizayner eng soʻngi texnologik(grafika yoʻnalishi yoki dasturlash boʻyicha) yangiliklardan boxabar boʻlishi darkor. Aksariyat hollarda malakali dizaynerlar dizayn studiyalarida faoliyat olib borishadi.